ገጠመኝ ሦስት፡፡ ይህ ደግሞ ጥቅምት 21 ቀን 2010 ዓ.ም. የሆነ ነው፡፡ ብዙ ጊዜ ቡና ከምጠጣበት ምግብ ቤት ውስጥ እየተስተናግድኩ ነው፡፡ ለጠጣሁት አንድ ስኒ ቡና አምስት ብር አስቀምጬ፣ በሞባይል ስልኬ እያወራሁ ለመውጣት መንገድ ጀምሬለሁ፡፡ የምግብ ቤቱ አስተናጋጅ ግን ከይቅርታ ጋር ቡና ጨምሯል አለችኝ፡፡ ነገሩ ግር ቢለኝም በስልኬ የጀመርኩትን ንግግር ላለማቋረጥ አንድ ብር አውጥቼ ጨመርኩላት፡፡ አስተናጋጅዋ ግን አሁንም አልተወችኝም፡፡ አንድ ብር አልበቃም፡፡ ይኼኔ ስልኩን አቋርጬ ‹‹ስንት አድርጋችሁት ነው?›› አልኳት፡፡ ከዚያን ዕለት ጀምሮ የቡና ዋጋ ወደ ሰባት ብር ማደጉ ተነገረኝ፡፡ ጉድፈላ፡፡ ለምን ይህን ያህል ጨመራችሁ? መልሷ ግልጽ ነበር፡፡ ስኳር ስለተወደደ ነው፡፡ ከዚህ በላይ መነጋገር አልቻልኩም፡፡
